Sluier verder oopgetrek oor ‘skelm’ burgerskap vir Gupta-familieDie bruidspaar, Vega Gupta en Aakash Jahajgarhia by die Valley of Waves, Sun City. Foto: Haranath Ghosh, Twitter Die burgerregtegroep Organisation Undoing Tax Abuse (OUTA) het Woensdagoggend belangwekkende besonderhede oor die wyses waarop die omstrede Gupta-familie gunste en gawes van amptenare in die departement van binnelandse sake ontvang het, aan die parlement verskaf. Die voorlegging deur Rudie Heyneke van OUTA aan die parlementêre portefeuljekomitee oor binnelandse sake gaan na verwagting die druk laat toeneem op pres. Cyril Ramaphosa om die minister van binnelandse sake, Malusi Gigaba, af te dank oor sy beweerde rol in staatskaping. Vanoggend se sitting van die portefeuljekomitee het veral gehandel oor die toestaan van burgerskap aan die Gupta-familie, en die kortpaaie wat daarmee gevolg is. OUTA se omvattende en deeglike voorlegging het trouens begin met ’n dokumentêre voorlegging oor die hegte verhouding tussen Gigaba en die Guptas. Dit sluit in Gigaba se teenwoordigheid by verskeie Gupta-funksies soos Diwali-vierings (die Hindoefees van die ligte), die Fifa Wêreldbeker, aandetes van die New Age-koerant, die groot Gupta-troue by Sun City (waar die familie waarskynlik hul hand oorspeel het), en die Suid-Afrikaner van die Jaar-toekenning wat deur die Guptas geborg is. Volgens OUTA was daar nie veel inligting in die sogenaamde Gupta Leaks-dokumente oor hoe die familie burgerskap verkry het nie. Wat wel beskikbaar is, is dokumentêre bewyse dat ’n amptenaar van die departement van binnelandse sake, Ndifewlani Dombo, op 1 April 2015 burgerskapvereistes gestuur het aan Anshu Chawla, operasionele hoofamptenaar van die Gupta-maatskappy Sahara Holdings. Reeds op 30 Mei 2015 teken Gigaba ’n amptelike brief om versnelde burgerskap aan verskeie lede van die Gupta-familie toe te ken, wat hulle van verblyfvereistes kwytskeld. In September 2015 teken Gigaba vroeë burgerskap-toekennings aan nog drie Guptas: Varun Gupta, Tanvi Gupta en Kanishk Gupta. Hulle kry op 17 Desember 2015 volle burgerskap. Die intieme taalgebruik in die tersaaklike e-posse bewys volgens OUTA die hegte verhouding tussen Gigaba en die Guptas. Pres. Zuma , Atul Gupta en Noxolo Kiviet. Foto: Flickr/GovernmentZA Namate ’n mens daarna deur die e-posse gaan, sien jy dat al meer mense vir Chawla nader om in te gryp by Gigaba om vroeë burgerskap te laat toeken, en dat Chawla sy invloed dan ook inderdaad gebruik. Gigaba gaan dan luidens die dokumentasie voort om twee amptenare van die departement van binnelandse sake – mnre. Christians en Mungadziwa – by die departement se kantore in die Indiese stede Nieu-Delhi en Moembaai aan te stel. Van dié twee was mnr. Gideon Christians die aktiefste. Dokumentêre bewyse bestaan volgens OUTA dat Christians as tussenganger vir Gupta-steenkoolkontrakte opgetree het en dat ’n vriendskaplike verhouding tussen Christians, Chawla en Tony Gupta bestaan het. Chawla het glo sy invloed by Christians gebruik om allerlei visums te versnel, insluitend visums wat op vals inligting berus het, aldus OUTA. Christians, vir wie Chawla in e-posse as “broer” aanspreek, help ook om ’n reisverbod op ’n omstrede Indiese burger gelig te kry. Die direkteur: buitelandse kantoor-koördinering en -ondersteuning van die departement van binnelandse sake, mnr. Major Kobese, word ook betrek. Kobese het gehelp dat visums wat deur Chawla aangevra is, voorkeur geniet. Hy stem ook in dat Christians en Mungadziwa in Nieu-Delhi en Moembaai ontplooi word al was daar geen poste of begroting beskikbaar nie. Dit kos die belastingbetaler R2,2 miljoen per jaar aan ongeoorloofde uitgawes. ’n Verdere betrokkene is die departement van binnelande sake se hoofdirekteur: permitte, mnr. Jack Monedi. Monedi se betrokkenheid berus daarop dat Chawla aan hom versoeke sou stuur om die toestaan van werkpermitte te versnel deur die nakom van sekere voorskrifte ter syde te stel. Waar sulke versoeke gewoonlik agt maande in beslag neem, kry Monedi dit in twee maande afgehandel vir die Guptas. Ajay en Atul Gupta. Foto: ANA Monedi word dus na verskeie Gupta-jolighede genooi, insluitend die Gupta-troue op 30 April 2013 by Sun City en die ANN7-bekendstellingsfunksie op 21 Augustus 2013. Nog ’n direkteur by die departement van binnelandse sake, mnr. Siphiwe Maphumulo, het ’n versoek van Chawla toegestaan dat ’n spesiale toonbank by doeane en aksyns op die OR Tambo-lughawe ingerig word vir gaste van die Gupta-troue in April 2013. Hoewel dié lughawe toe gebruik is nie (die lugmagbasis Waterkloof is gebruik) het Maphumulo wel vir sy moeite ’n uitnodiging na die Gupta-troue by Sun City ontvang. Wat Chawla self betref is Suid-Afrikaanse burgerskap op 9 November 2011 aan hom toegestaan. Hy tree volgens OUTA op as skakel tussen die Guptas en die departement van binnelandse sake. Ten spyte daarvan dat die departement van handel en nywerheid amptelik vir Chawla in kennis stel dat hy Suid-Afrikaners vir die betrokke poste moet werf, verkry Chawla werkpermitte vir vyf Gupta-beheerde maatskappye van die departement van binnelandse sake. OUTA het dus kriminele klagte teen Gigaba, Christians, Tony Gupta en Chawla ingedien, en dit word tans ondersoek, het Heyneke gesê.